 NA SAMMY WAWERU  RAIS mstaafu Uhuru Kenyatta amevunja kimya chake kufuatia uvamizi wa shamba lake Machi 2023. Akikashifu baadhi ya viongozi serikalini, Bw Kenyatta amesema shambulio hilo lilichochewa kisiasa kutokana na maamuzi yake ya kuunga mkono kinara wa Azimio la Umoja Raila Odinga Agosti 2022 kumrithi. Licha ya renchi yake ya Northlands City, Ruiru, Kaunti ya Kiambu kuvamiwa, Rais mstaafu huyo alisema hatishiki na kwamba msimamo wake kisiasa unasalia ule ule. “Nilipeana serikali kwa amani, baadaye cheche za matusi zikafuata, kondoo kuibwa na shamba kuchomwa wakidhani nitatishika,” Kenyatta alisema. Alitoa matamshi hayo wakati akihutubu katika Kongamano la Kitaifa la Jubilee, mnamo Jumatatu, Mei 22, 2023, jijini Nairobi. Kongamano hilo lilihudhuriwa na wanachama wa Jubilee kutoka sehemu mbalimbali nchini. Kinara wa Azimio Raila Odinga, Kalonzo Musyoka (Wiper), Martha Karua (Narc-Kenya), ni miongoni mwa wanasiasa na viongozi wengine wa upinzani waliohudhuria kongamano hilo. Jubilee iliongoza Kenya kwa awamu mbili, kati ya 2013 – 2022 chini ya uongozi wa Rais Kenyatta. Bw Kenyatta, aidha, alikumbuka jinsi alivyoachilia mamlaka kwa amani, akishangazwa na kuendelea kushambuliwa na wapinzani wake licha ya kuwa nje ya serikali. “Nilipeana serikali kwa amani na mchana peupe, ninashangaa kwa nini wanaendelea kunichokoza,” alihoji Rais huyo wa nne wa Kenya. Kufuatia uvamizi wa shamba lake, zaidi ya kondoo 1, 000 waliibwa Bw Odinga akilaumu Naibu wa Rais Rigathi Gachagua na Kiongozi wa Wengi Bungeni Kimani Ichungwah kwa mashambalizi hayo. Shamba hilo lenye mifugo, miti pia ilichomwa. Shambulio hilo lilifanyika wakati Azimio ikiendeleza maandamano dhidi ya serikali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  